## Educació amplia el professorat i les places d’espanyol com a llengua estrangera a les escoles oficials d’idiomes

*** El curs 24/25 disposa d’una oferta de 79.467 places de cursos curriculars en ensenyament presencial, semipresencial i a distància, a les quals se sumen 5.789 places de cursos no formals complementaris i les noves places creades d’espanyol com a llengua estrangera
* El procés telemàtic extraordinari d’admissió a les escoles oficials d’idiomes s’obrirà del 13 al 17 de setembre**

La Conselleria d’Educació, Cultura, Universitats i Ocupació ha anunciat l’increment de professorat d’espanyol com a llengua estrangera per al curs 24/25 amb la creació de noves places en l’EOI València-Saïdia, l’EOI d’Alacant i l’EOI de Torrevieja, així com l’increment de grups en algunes escoles.

El director general de Centres Docents, Jorge Cabo, ha destacat que “l’espanyol com a llengua estrangera és l’ensenyança més sol·licitada i, per això, hem incrementat el nombre de professors que la impartixen”.

Cabo ha explicat que “d’esta manera, juntament amb altres mesures que s’adoptaran, especialment en les escoles de formació de persones adultes (FPA), es pal·liarà la demanda que hi ha”. Com a novetat, les FPA podran certificar a partir d’este curs el nivell A2 d’espanyol com a llengua estrangera a l’alumnat que supere el programa formatiu corresponent, la qual cosa exigirà haver-lo cursat amb aprofitament i una assistència mínima del 85 % de les classes.

A més, el director general ha recordat que la creació d’estes noves places respon a l’interés de la Conselleria a donar resposta a l’oferta en les EOI en funció de la demanda. Per això, “en tractar-se de l’ensenyament més sol·licitat dels últims anys, el conseller Rovira ja va anunciar que es podria reforçar la plantilla d’este professorat si era necessari, sempre en funció de les dades de matriculació real i de les necessitats de l’alumnat”.

**Convocatòria extraordinària d’admissió**

Per a este curs les places oferides en EOI ascendixen a 79.467. Es tracta d’un curs que té novetats com l’oferta de les modalitats d’ensenyament presencial, semipresencial i a distància, modalitat que s’impartix en set centres. A més, cal afegir 5.789 places de cursos no formals complementaris i les noves places creades d’espanyol com a llengua estrangera.

“L’ensenyament a les escoles d’idiomes necessitava una nova planificació per a respondre a una demanda i matrícula real. Amb les noves modalitats s’aconseguix un segment de població més ampli, s’optimitzen recursos i s’oferix més flexibilitat horària”, ha assenyalat el director general de Centres Docents.

El responsable de Centres Docents ha indicat que “les dades constaten la baixa matriculació en idiomes com el basc i el grec, que es queden molt lluny de cobrir l’oferta”.

Així, Cabo ha assenyalat que en l’EOI València-Saïdia, a falta del procés extraordinari que comença este divendres, només hi ha matriculats 63 alumnes en basc per a una oferta de 160 places, de manera que el 60 % de les places queden vacants, mentres que en grec hi ha matriculats 63 de les 110 places oferides, per la qual cosa un 43 % de places estan de moment buides. A més, en estos moments hi ha 270 places oferides per a espanyol en grups no formals dels quals hi ha matriculats 50.

En les EOI de la Comunitat Valenciana hi ha fins al moment un total de 36.249 alumnes matriculats, als quals cal afegir els alumnes que s’inscriguen durant el procés de la convocatòria extraordinària d’admissió, que s’obri a partir de les 12:00 hores del 13 de setembre fins a les 23:59 hores del 17 de setembre. Els resultats de l’adjudicació estaran disponibles en la web el 20 de setembre i a partir d’eixe moment podran formalitzar la matrícula.

Els alumnes, de la mateixa manera que en la convocatòria ordinària de juliol, podran triar en una única sol·licitud telemàtica un màxim de tres idiomes i fins a cinquanta combinacions horàries.

Esta xarxa d’EOI té presència en 68 municipis amb 74 ubicacions diferents repartides entre seus principals i seccions, amb una oferta d’ensenyaments de fins a 17 idiomes: alemany, anglés, àrab, basc, francés, grec, italià, japonés, portugués, romanés, rus, xinés, neerlandés, finés, polonés, valencià i espanyol com a llengua estrangera.

Fecha: 13/09/2024